Egpaar in hul Vrystaat-huis geskietArgieffoto Die polisie in Theunissen in die Vrystaat ondersoek ŉ saak van moord en poging tot moord ná ŉ egpaar Saterdagaand omstreeks 23:00 in hul huis geskiet is. Sers. Mamello Mokhuoane, woordvoerder van die polisie, het gesê Tsholo Joseph Nkeka (51) en sy vrou, Moipone Nkeka (50) het pas by hul huis in Masilonyane aangekom ná hulle familie besoek het. “Moipone het na buite gegaan om die emmer te gaan haal wat sy snags as toilet gebruik. ŉ Onbekende man het haar buite oorval en op haar gevuur. Tsholo het gaan ondersoek instel, en hy is in die kop geskiet.” Die aanvaller het van die toneel gevlug en ooggetuies het die polisie ontbied. Moipone is na ŉ hospitaal geneem vir dringende behandeling weens die skietwond aan haar bobeen. Tsholo is op die toneel dood verklaar. Niemand is nog in hegtenis geneem in verband met die voorval nie. Enigiemand met inligting word versoek om speurder Mzwandile Mekana te kontak by 082 301 3028.